Mihkel Raud (2015)
**Mihkel Raud** (s. 18. tammikuuta 1969 Tallinna) on virolainen muusikko, kirjailija, televisiojuontaja, toimittaja ja poliitikko.

Ura
---

Raud on toiminut 1980-luvulta alkaen kitaristina useissa yhtyeissä, muun muassa punkrockyhtye Singer Vingerissä. 1990-luvulla hän kuului neljä albumia levyttäneeseen yhtyeeseen Mr. Lawrence ja 2000-luvulla hän on soittanut muun muassa Lenna Kuurmaan yhtyeessä.

Raud aloitti vuonna 1990 radiotoimittajana Vikerraadiossa. Myöhemmin hän on työskennellyt myös Raadio Kukussa ja Raadio 2:ssa. Vuosina 2004–2005 hän toimi Eesti Päevaleht -sanomalehden kulttuuritoimituksen esimiehenä. Hän on toiminut myös lehden kolumnistina. Televisiossa Raud on muun muassa juontanut TV3:n keskusteluohjelmaa *Kolmeraudne* sekä toiminut tuomarina saman kanavan kykyjenetsintäohjelmissa *Eesti otsib superstaari* ja *Eesti talent*.

Raud on kirjoittanut nuoruusvuosistaan Neuvosto-Virossa kertovan, vuonna 2008 julkaistun elämäkerran *Musta pori näkku* (suomennettu vuonna 2013 nimellä *Rapa roiskuu*). Kirjan pohjalta on tehty vuonna 2012 ensi-iltansa saanut näytelmä. Vuonna 2010 julkaistiin hänen kirjoittamansa jännitysromaani *Sinine on sinu taevas* (suomennettu vuonna 2011 nimellä *Sininen on sinun taivaasi*).

Raud on opiskellut toimittajaksi Tarton yliopistossa ja London College of Communicationissa.

Raud valittiin vaaleissa 2015 Viron parlamentin eli riigikogun jäseneksi vaalipiiristä numero kymmenen (Tarton kaupunki). Hän edustaa Viron sosiaalidemokraattista puoluetta.

Perhe
-----

Mihkel Raud on kirjailijoiden Aino Pervik ja Eno Raud poika. Hänen oman esikoiskirjansa nimi on peräisin hänen isänsä säveltämästä ja sanoittamasta laulusta "Soidulaul" (suomeksi "Matkalaulu"). Hänen sisaruksiaan ovat kirjailija, professori Rein Raud ja taiteilija Piret Raud.

Raud on ollut naimisissa kolmesti ja hänellä on kaksi lasta, vuonna 1997 syntynyt poika ja vuonna 2013 syntynyt tytär.

Julkaisut
---------

* Raud, Mihkel: *Rapa roiskuu*. (Musta pori näkku, 2008.). Suomentanut Oittinen, Hannu. Like, 2013. ISBN 952-01-0926-9.
* Raud, Mihkel: *Sininen on sinun taivaasi*. (Sinine on sinu taevas, 2010.). Suomentanut Vanhanen, Jouko. Like, 2011. ISBN 952-01-0652-9.

Lähteet
-------

1. 1 2 3 4 5  Saloranta, Sari: Neuvosto-Viron punkkarista julkkistoimittajaksi.  *Demokraatti*, 5.12.2013, s. 14–15.
2. 1 2  Kunnas, Kaja: Mihkel Raud osallistui Viron vapaustaisteluun umpihumalassa *Helsingin Sanomat*.  21.10.2013. Viitattu 6.12.2013.
3. ↑  Niineste, Mart: Mihkel Raud: igas rokkmuusikus on vajadus kehastuda jumalaks *Eesti Päevaleht*.  3.7.2013.  Arkistoitu 6.12.2013. Viitattu 6.12.2013. (viroksi)
4. ↑  Prits, Leemet: Lenna Kuurmaa kutsus Mihkel Raua oma bändi *Õhtuleht*.  27.10.2011. Viitattu 6.12.2013. (viroksi)
5. ↑  Muusik ja saatejuht Mihkel Raud *Eesti Päevaleht*.  31.8.1996.  Arkistoitu 6.12.2013. Viitattu 6.12.2013. (viroksi)
6. ↑  Mihkel Raud *LinkedIn*. Viitattu 6.12.2013. (englanniksi)
7. ↑  Raud, Mihkel: MIHKEL RAUD: Mäng liikluses: kes jääb ellu? *Eesti Päevaleht*.  8.9.2008.  Arkistoitu 6.12.2013. Viitattu 6.12.2013. (viroksi)
8. ↑  Talente hakkavad sõeluma Kristiina Heinmets-Aigro, Valdo Randpere ja Mihkel Raud *Publik*.  24.8.2010.  Arkistoitu 11.12.2013. Viitattu 6.12.2013. (viroksi)
9. ↑  Riigikogu koosseisud: uus ja eelmised *Postimees*.  Arkistoitu 10.8.2015. Viitattu 16.8.2015. (viroksi)

Aiheesta muualla
----------------

* Mihkel Raudin kotisivut (viroksi)
* Mihkel Raudin esittely Like Kustannuksen verkkosivuilla

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* MusicBrainz

 |

 |